Samsi-Addu
Samsi-Addu ò Shamshi-Adad es un rèi de la ciutat mesopotamiana d'Ekallatum que reinèt vèrs 1815-1775 avC). Succediguèt a Erishum II e foguèt remplaçat per Ishme-Dagan I. Son periòde correspònd a un renfòrçament considerabla de la poissança d'Ekallatum que venguèt lo centre dau Reiaume de Mesopotamia Auta.

Fiu d'Ila-Kabkabu, es originari d'una dinastia amorrita liada a aquela de Babilònia. Lo començament de son rèine foguèt malaisat amb una desfacha còntra Naram-Sin d'Eshnunna que prenguèt lo contraròtle d'Ekallatum. Sostengut per lo rèi Sin-Muballitde Babilònia, Samsi-Addu aprofichèt la mòrt de son adversari per reconquistar Ekallatum vèrs 1810 avC. Puei, gràcias a una politica de conquistas militaras, ocupèt la Mesopotamia Auta, compres lei vilas d'Assur e de Mari. A la fin deis ans 1790 avC, arrestèt son expansionisme militar per organizar son Estat e estabilizar sei conquistas. Per aquò, concluguèt d'alianças amb Ishkhi-Addu de Qatna e amb Dadusha d'Eshnunna. Mantenguèt tanben son aliança amb Babilònia. Pasmens, son poder s'afebliguèt dins leis ans 1780 avC en causa d'una epidemia grèva dins la region de Mari e de revòutas organizadas per l'aristocracia locala dei vilas somesas. Ansin, a sa mòrt vèrs 1775 avC, lo reiaume de Samsi-Addu se fragmentèt rapidament.

Liames intèrnes 

 Ekallatum.
 Mesopotamia.
 Reiaume de Mesopotamia Auta.

Bibliografia 

 (fr) Nele Ziegler, « Samsî-Addu », dins Francis Joannès (dir.), Dictionnaire de la civilisation mésopotamienne, 2001, pp. 750-752.
 (de) Nele Ziegler, « Šamšī-Adad I », dins Michael P. Streck (dir.), Reallexikon der Assyriologie und Voderasiatischen Archaölogie, vol. XI, 2006-2008, pp. 632-635.

Nòtas e referéncias